Peter Janků

Mgr. Peter Janků, PhD. (* 12. február 1974, Lučenec) je slovenský pesničkár, scénograf, dramatik a publicista. V parlamentných voľbách 2023 kandidoval za KDH.

 Biografia 
Peter Janků svoj život delí medzi divadlo, televíziu a hudbu, ktoré sa v rôznych obdobiach rôznou mierou prelínajú.

Vyrastal v Poltári, absolvoval Strednú umelecko-priemyselnú školu v Kremnici, Univerzitu Mateja Bela v Banskej Bystrici,Mgr. Peter Janku, PhD. In:  Vysokú školu muzických umení v Bratislave (scénické a kostýmové výtvarníctvo u scénografa Aleša Votavu) a doktorandské štúdium na Univerzite Konštantína Filozofa v Nitre a Vysokej škole muzických umení v Bratislave. Pôsobil ako umelecký šéf výpravy a zástupca umeleckého šéfa v Štátnej opere v Banskej Bystrici, ako umelecký riaditeľ Divadla Theatrium v Bratislave, riaditeľ Umelecko-dekoračných dielní v Slovenskom národnom divadle a šéfdramaturg a intendant v Rádiu Devín a digitálnych rádií Litera, Junior a Pyramída v RTVS.

V rokoch 2003 až 2012 pôsobil ako redaktor, režisér a dramaturg v redakciách publicistiky televízií TV Markíza, Slovenská televízia a TA3, kde sa venoval investigatívnej žurnalistike (relácie Reportéri, Čierny Peter). Aj popri iných aktivitách je neustále aktívny ako divadelný a filmový scénograf, spolupracoval so Slovenským národným divadlom, Štátnou operou v Banskej bystrici, Novou scénou v Bratislave, Divadlom SNP v Martine, Národným divadlom moravsko-slezským v Ostrave, Operou a Baletom v Ústí nad Labem, Divadlom Gunagu, A-studiom Rubín v Prahe a i.

Pôsobí ako dramatik, pričom 9 z jeho divadelných a rozhlasových hier (Kamene života, Prázdne miesta, Tesár, Labutia pieseň slávneho Slovana, Hranice svätosti, Obeť svätej čistoty, Zlatá horúčka, Hranica, Slnko v temnotách) bolo spracovaných a odvysielaných v Slovenskom rozhlase. Divadelná hra Kamene života bola v roku 2012 zaradená medzi 120 najlepších divadelných hier v Európe.

Pesničkárska dráha P. Janků sa datuje približne od začiatku deväťdesiatych rokov. Vystupuje prevažne ako sólista. Koncertoval na Slovensku i v zahraničí, vydal viacero štúdiových hudobných albumov. V roku 1996 natočila STV profil Petra Janků pre cyklus Pesničkári slovenskí.

Publikácia Folk na Slovensku ho charakterizuje nasledovne: „Patrí k najvýraznejším osobnostiam slovenskej folkovej scény. Hneď od začiatku zaujal svojou vyzretou pesničkárskou tvorbou, ale aj suverénnym vystupovaním a zdravým sebavedomím. Vďaka pesničkám príjemne melodickým, obsahovo zaujímavým, plným invencie, dokáže si spontánne získať publikum. Komunikuje s ním s ľahkosťou sebe vlastnou, nič neskrýva, iba sympaticky zaodeje do metafory, trefne používa aj dialekt. Jeho štýl je akoby nadľahčený, pohybujúci sa medzi iróniou a satirou, komentujúci svet so svojským nadhľadom, pričom v podtexte zreteľne rezonuje vážnosť a smútok z mnohých javov súčasnosti, ktoré ho nenechávajú ľahostajným.“

V rokoch 2010 až 2015 organizoval každoročne v Bratislave pesničkársky koncert LennOn a MY.

Za svoju scénografickú, divadelnú a novinársku činnosť získal viacero slovenských aj medzinárodných ocenení.

 Diskografia 
 Až doteraz (Zebra, 1998)
 3306 sekúnd života (PRO, 2004)
 Folkové reportáže (vlast. náklad 2008)
 Dvadsať rokov čakania (vlast. náklad 2013)
 Tak nech je... (vlast. náklad 2014)
 Kalendár nádeje (vlast. náklad 2016)
 Pútnik (vlast. náklad 2016)
 Notre Dame (Hevhetia 2020)
 Misericordia (Hevhetia 2021)

 Knihy 
Monografie
 JANKŮ, P.: Scénické myslenie. Univerzita Konštantína Filozofa Nitra, 2012, 138 s.
 JANKŮ, P.: Scénografia pre nescénografov. Univerzita Konštantína Filozofa Nitra, 2013, 62 s.

Zborníky
 JANKŮ, P.: in Kolektív autorov: Ako vznikal muzikál Ples upírov Univerzita Konštantína Filozofa Nitra, 2012
 JANKŮ, P.: in Dagmar Inštitorisová a kol.: Divadlo – interaktivita, inscenovanosť, diskurz Univerzita Konštantína Filozofa Nitra, 2010
 JANKŮ, P.: in Dagmar Inštitorisová a kol.: Antigona – nedokončená „tetralógia Univerzita Konštantína Filozofa Nitra, 2013
 JANKŮ, P.: in Dagmar Inštitorisová a kol.: August Strindberg Hra snov (interpretačné sondy do slovenského divadla)  Univerzita Konštantína Filozofa Nitra, 2013
 JANKŮ, P.: in Kolektív autorov: Dráma 20092010, Divadelný ústav, 2011
 JANKŮ, P.: in Kolektív autorov: Miniromány’89, Slovart, 2019
 JANKŮ, P.: in Kolektív autorov: Green Dráma – Atlas divadelných hier, Divadelný ústav, 2020
 JANKŮ, P.: in Kolektív autorov: Miniromány Spomalenie, Slovart, 2020
 JANKŮ, P.: in Kolektív autorov: Miniromány Rozhlas 95, Slovart, 2021

 Ocenenia 
 1997 – Cena za najlepšiu scénografiu – Celoštátna súťaž divadiel – Srbsko – Čierna hora
 2004 a 2008 – Cena Zlatý gunár Akadémie humoru (Kremnica) v kategórii pesničkárov
 2007 – Cena Nadácie otvorenej spoločnosti – Open Society Foundation za reportáž Detský domov v obci Korytárky
 2009 – Cena za najlepšie vizuálne riešenie inscenácie – Celoštátna súťaž maďarských divadiel Komárno
 2010 – Laureát súťaže Dráma 2010; cena Slovenského rozhlasu za divadelnú hru Kamene života
 2014 – Medzinárodná Interpretačná Porta, 2. miesto
 2021 – Laureát ceny Fra Angelico – za trvalý prínos do kresťanskej kultúry na Slovensku za slovesné umenie

 Literatúra 
 VONGREJ, Ľ.: Scénické myslenie Petra Janků. Dostupné online 
 JANOUŠEK, M.; DAUBNEROVÁ, H.; DROBNÝ, J. a kolektív: Folk na Slovensku, Bratislava : Hudobné centrum, 2006.

 Referencie 

Kategória:Slovenskí folkoví speváci
Kategória:Slovenskí folkoví gitaristi
Kategória:Slovenskí speváci-skladatelia
Kategória:Slovenskí skladatelia modernej hudby
Kategória:Slovenskí textári piesní
Kategória:Slovenskí publicisti
Kategória:Slovenskí scénografi
Kategória:Zlatý gunár
Kategória:Absolventi Súkromnej školy umeleckého priemyslu (Kremnica)
Kategória:Absolventi Filozofickej fakulty Univerzity Mateja Bela v Banskej Bystrici
Kategória:Absolventi Vysokej školy múzických umení
Kategória:Osobnosti z Lučenca